Ngcobo-verdagtes wil eie verdediging behartigDie gemeenskap van Ngcobo het Maandag buite die hof saamgedrom. Foto: ANA. Die vier mans wat aangekla word in verband met die aanval op die Ngcobo-polisiestasie in die Oos-Kaap waarin vyf polisiebeamptes en een afgetrede soldaat doodgeskiet is, het Maandag aan die Ngcobo-landdroshof gesê hulle sal hul eie verdediging behartig. Andani Monco (30), Banele Ndlwana (22), Siphosomzi Tshefu (23) en Siphesihle Tatsi (19) staan tereg op vyf aanklagte van moord, twee van roof met verswarende omstandighede en een van poging tot moord. Dié vier is na bewering deel van ŉ sewelidbende wat verlede Woensdag die Ngcobo-polisiestasie binnegestorm en op die beamptes aan diens losgebrand het. Die verdagtes se drie medepligtiges is onder die sewe mense wat Vrydagaand deur die polisie doodgeskiet is toe die taakspan toegeslaan het op ŉ kerk wat deur die verdagtes as wegkruipplek gebruik is. Tien mense is ook tydens dié operasie in hegtenis geneem. Nog twee verdagtes het hulself later aan die polisie oorgegee. Die 12 verdagtes het vroeër Maandag in die hof verskyn, maar is uit die beskuldigdebank gelei toe dit aan die lig kom dat die Nasionale Vervolgingsgesag (NVG) steeds besig is om die aanklagte te finaliseer. Agt van die mans is daarna vrygelaat weens ŉ gebrek aan bewyse. Landdros Nozuko Mviko het die oorblywende vier verdagtes ingelig van hul regte om deur ŉ gekwalifiseerde prokureur verteenwoordig te word en die straf wat verbonde is aan die ernstige aanklagte waarop hulle teregstaan, maar hulle het daarop aangedring dat hulle hul eie verdediging wil behartig. Groot getalle mense van die Ngcobo-gemeenskap het by die hof opgedaag om teen borgtog vir die beskuldigdes te betoog. Monco en Tatsi het vir die hof gesê hulle sal nie aansoek doen om borgtog nie terwyl Ndlwana en Tshefu aangedui het dat hulle wel om borgtog sal aansoek doen. Dit het ook aan die lig gekom dat Tatsi nie ŉ huis het nie aangesien hy en sy ma alles prysgegee het om by die Mancoba Seven Angels Ministries Church in die Nyanga-nedersetting, waar die skietgeveg tussen die verdagtes en polisie plaasgevind het, te gaan bly. Die hofsaak is tot 8 Maart uitgestel. Brig. Hangwani Mulaudzi, woordvoerder van die Valke, het Dinsdag gesê nog ŉ 45-jarige verdagte is ook in verband met die aanval in hegtenis geneem. Hy sal binnekort in die hof verskyn. Volgens kapt. Khaya Tonjeni, woordvoerder van die polisie, sal ŉ gedenkdiens vir die gevalle polisiebeamptes vanoggend by die Ngcobo Metodistekerk gehou word. Tonjeni het bygevoeg die polisiestasie is ook weer oop vir die publiek. Die beamptes wat doodgeskiet is, is AO Zuko Mbini (45), konst. Zuku Ntsheku (38), konst. Nkosiphendule Pongco (32), konst. Sibongiseni Sodlana (32) en konst. Kuhle Metete (27). Freddy Mpandeni (58), ŉ afgetrede soldaat van die Suid-Afrikaanse weermag, is ook doodgeskiet toe die verdagtes van die toneel gevlug het.